b'\n_START_ARTICLE_\nMuskarinski receptor\n_START_PARAGRAPH_\nMuskarinski receptorji so receptorji v holinergi\xc4\x8dnem sistemu, na katere se fiziolo\xc5\xa1ko ve\xc5\xbee acetilholin in se nahajajo ob postganglijskih parasimpati\xc4\x8dnih kon\xc4\x8di\xc4\x8dih in v osrednjem \xc5\xbeiv\xc4\x8devju._NEWLINE_Poimenovani so po tem, ker so ob\xc4\x8dutljivej\xc5\xa1i za muskarin kot za nikotin. Druga vrsta acetilholinskih receptorjev so namre\xc4\x8d nikotinski receptorji, receptorski ionski kanal\xc4\x8dki, ki so prav tako pomembni v delovanju avtonomnega \xc5\xbeiv\xc4\x8devja. \xc5\xa0tevilne u\xc4\x8dinkovine in druge snovi (na primer pilokarpin in skopolamin) u\xc4\x8dinkujejo na ti dve skupini receptorjev kot selektivni agonisti ali antagonisti.\n_START_SECTION_\nPodtipi\n_START_PARAGRAPH_\nDoslej so identificirali 5 podtipov muskarinskih receptorjev: M\xe2\x82\x81,M\xe2\x82\x82, M\xe2\x82\x83, M\xe2\x82\x84 in M\xe2\x82\x85. Vsi so z beljakovino G sklopljeni receptorji. Receptorji M\xe2\x82\x81, M\xe2\x82\x84 in M\xe2\x82\x85 se nahajajo v osrednjem \xc5\xbeiv\xc4\x8devju in so vpleteni v kompleksne procese, kot so pomnjenje, vzburjenje, pozornost in analgezija. Receptorji M\xe2\x82\x81 se nahajajo tudi v \xc5\xbeelod\xc4\x8dnih parietalnih celicah in avtonomnih ganglijih. Receptorji M\xe2\x82\x82 so prisotni v srcu; njihova aktivacija zavre hitrost prevajanja impulzov v preddvornoprekatnem in sinosnopreddvornem vozlu in s tem zni\xc5\xbea sr\xc4\x8dni utrip. Receptorji M\xe2\x82\x83 so v gladkem mi\xc5\xa1i\xc4\x8dju, njihova aktivacija pa povzro\xc4\x8di odzive v razli\xc4\x8dnih organih, na primer v sapnicah, se\xc4\x8dniku, \xc5\xbelezah z zunanjim izlo\xc4\x8danjem itd.'